醉歌
作者：宋蒲壽宬
朝代：宋

paragraphs: 有人八百歲，作鬼三千年。
如此豈不夭，或者稱其綿。
大椿一春秋，爲歲各八千。
久矣摧爲塵，朝菌猶目前。
燕坐一息頃，直到羲農邊。
誰謂未來事如漆，未來龜鏡已在先。
天地一指掌，日月雙跳丸。
摶沙小兒戯，滄海爲桑田。
南華達生亦已死，伯倫半醉不是顛。
讀書堂上眼如月，輪扁釋鑿乃囅然。
髙車本桎梏，更被繩墨牽。
利澤苟未諧，仁義空自煎。
有客區區老山澤，不鳴不食稱神仙。
呼來飲酒不肯飲，月明騎鶴遊青天。
舉杯邀明月，舞影各自憐。
必求至樂何者爲至樂，今也不樂何用空拳拳。